Periodisk evalueringsrapport av FRA 2102 (oversettelse til A-språket)

Dette emnet i oversettelse ble fulgt av 14 BA-studenter. 8 fremstilte seg til eksamen (hjemmeeksamen) etter å ha fått godkjent sine to kvalifiseringsoppgaver.

Følgende karakterer ble gitt på hjemmeoppgaven:
A: 2
B: 2
C: 1
D: 3

Evaluering
Jeg gjennomførte en midtveisevaluering 2/3 ut  i kurset, basert på spørsmål jeg selv hadde utformet, som ble besvart av 10 studenter. 5 av de 8 som fremstilte seg til eksamen, besvarte instituttets nettskjemaevaluering. Jeg tar utgangspunkt i begge evalueringene i min rapport.

1. Midtveisevaluering

1. Er det noe ved undervisningen du opplever som spesielt lærerikt. I så fall hva?
Et gjennomgående trekk er at studentene uttrykker begeistring over å ha lært å oversette på en ny måte. De sier seg fornøyd med å ha blitt gitt anledning til å sette i praksis den teoretiske kunnskapen de har fått gjennom pensum. De er fornøyd med at de hele tiden jobber parallelt med praksis og metodologi. Én av studentene uttrykker at dette emnet er det mest interessante vedkommende har tatt i fransk. Halvparten av studentene mener de har hatt svært godt utbytte av teorien idet den åpner for større innsikt og forståelse av komplekse prosesser, den andre halvparten synes teorien er vanskelig og krevende, og noen innrømmer at de sliter med å følge med. Samtlige sier seg fornøyd med emnet og synes faglærer har vært engasjert, stimulerende og kunnskapsrik.

2. Kommenter hvordan du vurderer din egen innsats til nå. Begrunn svaret.
De fleste er fornøyd med egen innsats og sier de arbeider hardt og målrettet med både teorien og de praktiske oppgavene. En student sier at han/hun jobber mer med dette emnet enn noen andre emner i fransk, mens en annen sier det motsatte: grunnet påmelding til mange andre fag samtidig, kan FRA 2102 ”dessverre ikke prioriteres”. 

3. Hva har så langt vært din mest lærerike erfaring knyttet til emnet?
Oppdage en ny måte å forholde seg til oversettelse på. De fleste sier de lærer mye av å presentere det teoretiske stoffet, andre ønsker at de kunne slippe å forholde seg til såpass mye teori… De fleste mener de lærer mye av de praktiske oppgavene. Noen mener de får for mange oppgaver, andre mener at de kunne mestre ennå flere. Én synes det er vanskelig å jobbe i gruppe.

4. I hvilken grad er du fornøyd med emnet? Begrunn svaret.
Samtlige sier seg svært fornøyd med emnet. Flere håper på muligheten til å ta et oppfølgende emne nest semester, med større vekt på teori. (Dette kravet blir innfridd i og med at det åpnes for et leseemne på masternivå i oversettelsesteori V 2012. Problemet med dette emnet er at det visstnok ikke kan gjøres til et heisemne. BA-kandidater som ikke har kvalifisert til MA, kan således ikke gis adagang til å følge det – hvilket er beklagelig).

2. Nettskjemaevaluering

De 5 studentene som har svart på nettskjemaevalueringen, gir uttrykk for at de er godt fornøyd med emnet. Kurset har lært dem praktiske ferdigheter og innfridd deres forventninger om kunnskaper om faget og læring av metodisk analyse. 
	Arbeidsmengden målt i gjennomsnittlige timer/uken varierer fra 0-5 timer/uken til 10-15 timer/uken. Deltakelsen har vært forholdsvis jevn. 4 av studentene sier de har brukt mer tid på dette emnet enn andre emner. 4 sier de har arbeidet jevnt med emnet.  
	4 studenter sier å ha hatt god nytte av pensum. Samtlige har arbeidet svært godt med oppgavene og synes at kurset har engasjert. Én synes at undervisningen ikke har vært godt nok strukturert. Samtlige synes emnet har gitt dem praktiske ferdigheter, kunnskaper og innsikt i metodologi. Antall oppgaver vurderes tilfredsstillende og tilbakemeldingen fra faglærer oppleves som god. 
4 studenter synes vurderingsformene gir mulighet til å vise hvilke ferdigheter de har tilegnet seg. Én ønsker en annen vurderingsform (ikke utdypet).  
	Informasjonen om emnebeskrivelsen vurderes positivt. Forkunnskapene til emnet varierer: 3 synes de er dekkende, 2 synes de er mangelfulle.
	4 studenter er fornøyde med semestersidene. Fronter betraktes som et nyttig redskap for å holde seg informert. Én savner mer praktisk informasjon i timen. Ingen har hatt behov for å kontakte studiekonsulent og ekspedisjonskontor.


Konklusjon:
Undervisningen på Fra 2102-emnet H 2011 har fungert godt. Graden av interaktivitet har vært avhengig av hvor godt forberedt studentene møter til timene. Enkelte har store problemer med å uttrykke seg på fransk, og er derfor noe passive – noe de selv beklager. På et såpass lite og spesialisert emne som FRA 2102, er det viktig med homogen bakgrunn og forkunnskaper. Problemet er imidlertid at forkunnskapene spriker mye, hvilket vanskeliggjør undervisningen og oppfølgingen. Tiden til rådighet for å bistå de svakeste, er også for knapp. Dette gjenspeiles i karakterene, der så mange som 3 (av 8) fikk D. Jeg viser for øvrig til generelle merknader for heisemnet FRA 4108/2102.

